b"\n_START_ARTICLE_\nThe Ting Tings\n_START_SECTION_\n\xc3\x8enceputul. Primele activit\xc4\x83\xc8\x9bi muzicale\n_START_PARAGRAPH_\nLa sf\xc3\xa2r\xc8\x99itul anilor 1990 Katie White c\xc3\xa2nta \xc3\xaentr-o forma\xc8\x9bie de fete numit\xc4\x83 TKO (numele constituie abrevierea sintagmei \xe2\x80\x9eTotal Knock Out\xe2\x80\x9d), care \xc3\xael avea ca impresar pe tat\xc4\x83l interpretei \xc8\x99i care era sus\xc8\x9binut\xc4\x83 de casa de \xc3\xaenregistr\xc4\x83ri a acestuia. Grupul s-a bucurat de succes fluctuant, componentele sale fiind invitate s\xc4\x83 c\xc3\xa2nte \xc3\xaen deschiderea concertelor sus\xc8\x9binute de Atomic Kitten sau Steps. Katie White \xc3\xael \xc3\xaent\xc3\xa2lne\xc8\x99te pe t\xc3\xa2n\xc4\x83rul muzician Jules De Martino \xc3\xaen martie 2001, care accept\xc4\x83 s\xc4\x83 compun\xc4\x83 patru c\xc3\xa2ntece pentru forma\xc8\x9bia TKO. Nebeneficiind de promovare, grupul TKO s-a destr\xc4\x83mat rapid, iar White \xc8\x99i-a continuat studiile la universitatea din Leeds. _NEWLINE_La scurt timp \xc3\xael re\xc3\xaent\xc3\xa2lne\xc8\x99te pe De Martino \xc8\x99i cu sprijinul unui prieten care lucra ca DJ, Simon Templeman, cei trei pun bazele unei forma\xc8\x9bii numite Dear Eskiimo. Pe parcursul anului 2004, ei au concertat al\xc4\x83turi de c\xc3\xa2teva grupuri locale de muzic\xc4\x83 rock, iar la finele aceluia\xc8\x99i an ei au ob\xc8\x9binut un contract oferit de casa de \xc3\xaenregistr\xc4\x83ri Mercury Records. \xc3\x8entre cele dou\xc4\x83 p\xc4\x83r\xc8\x9bi au ap\xc4\x83rut conflicte referitoare la creativitatea muzicii pe care o c\xc3\xa2nta Dear Eskiimo, iar forma\xc8\x9bia a pierdut contractul cu Mercury Records. Fiind dezam\xc4\x83gi\xc8\x9bi de aceast\xc4\x83 experien\xc8\x9b\xc4\x83 dar \xc8\x99i de capcanele industriei muzicale, cei trei au hot\xc4\x83r\xc3\xa2t s\xc4\x83 nu mai activeze pe plan muzical pentru o perioad\xc4\x83._NEWLINE_Fiind dornici s\xc4\x83 cunoasc\xc4\x83 succesul Katie White (vocal, chitar\xc4\x83, pian, tobe bas) \xc8\x99i Jules De Martino (vocal, percu\xc8\x9bie, claviatur\xc4\x83) au pus, la cump\xc4\x83na dintre anii 2006 \xc8\x99i 2007, bazele unui duet numit The Ting Tings. Pseudonimul ales deriveaz\xc4\x83 din numele unei foste colege a lui White, Ting Ting, care are origini chineze. Forma\xc8\x9bia s-a bucurat de succes regional, fiind invita\xc8\x9bi s\xc4\x83 c\xc3\xa2nte la diverse petreceri private care au avut loc la_NEWLINE_Islington Mill, Salford. Printre persoanele care au participat la interpret\xc4\x83rile celor doi s-a num\xc4\x83rat \xc8\x99i produc\xc4\x83torul cu renume interna\xc8\x9bional Rick Rubin, care le-a oferit un contract de promovare, el fiind unul dintre reprezentan\xc8\x9bii de baz\xc4\x83 ai companiei Columbia Records.\n_START_SECTION_\nCel de-al doilea album de studio (2009)\n_START_PARAGRAPH_\nConform unui interviu acordat publica\xc8\x9biei britanice NME, cei doi membrii ai forma\xc8\x9biei The Ting Tings vor compune c\xc3\xa2ntece pentru viitorul lor album de studio pe parcursul anului 2009, \xc3\xaen timp ce se vor afla \xc3\xaen Paris \xc8\x99i Berlin. De asemenea, Katie White a men\xc8\x9bionat c\xc4\x83 inten\xc8\x9bioneaz\xc4\x83 s\xc4\x83 aduc\xc4\x83 c\xc3\xa2teva schimb\xc4\x83ri stilistice odat\xc4\x83 cu lansarea noului material discografic.\n_START_SECTION_\nStilul muzical\n_START_PARAGRAPH_\n\xc3\x8enc\xc4\x83 de la formare, grupul The Ting Tings a reprezentat mult interes pentru critica de specialitate, muzica lor fiind greu de \xc3\xaenclus \xc3\xaentr-o anumit\xc4\x83 categorie muzical\xc4\x83. Abordarea stilistic\xc4\x83 a discului de debut, We Started Nothing, cuprinde o larg\xc4\x83 palet\xc4\x83 de genuri muzicale, printre acestea num\xc4\x83r\xc3\xa2ndu-se pop-ul contemporan, rock sau dance. Muzica acestora este influen\xc8\x9bat\xc4\x83 puternic de subgenuri precum muzica indie electronic\xc4\x83, indie rock sau drum and bass. Site-ul de critic\xc4\x83 muzical\xc4\x83 allmusic a f\xc4\x83cut o recenzie complet\xc4\x83 albumului We Started Nothing, remarc\xc3\xa2nd \xe2\x80\x9efelul \xc3\xaen care muzica dansant\xc4\x83 a acestora \xc3\xae\xc8\x99i ispite\xc8\x99te ascult\xc4\x83torii \xc8\x99i \xc3\xaei captiveaz\xc4\x83 p\xc3\xa2n\xc4\x83 \xc3\xaen momentul \xc3\xaen care c\xc3\xa2ntecele devin enervante.\xe2\x80\x9d Conform aceleia\xc8\x99i surse, cele mai bune compozi\xc8\x9bii muzicale ale albumului sunt piesele \xe2\x80\x9eThat's Not My Name\xe2\x80\x9d \xc8\x99i \xe2\x80\x9eShut Up and Let Me Go\xe2\x80\x9d, care eman\xc4\x83 un val puternic de energie, refrenele fiind scurte \xc8\x99i foarte u\xc8\x99or de re\xc8\x9binut._NEWLINE_Conform unui interviu acordat tabloidului britanic The Guardian, Katie White \xc8\x99i-ar fi dorit ca publicul s\xc4\x83 remarce mult mai mult stilul \xc3\xaen care muzica lor \xc3\xaei atrage pe ascult\xc4\x83tori \xc8\x99i \xc3\xaei face pe ace\xc8\x99tia s\xc4\x83 c\xc3\xa2nte refrenele \xc3\xaen acela\xc8\x99i timp cu ei. Ea a continuat declar\xc3\xa2nd: \xe2\x80\x9eEu nu am o voce foarte \xc3\xaenal\xc4\x83 sau foarte joas\xc4\x83, iar versurile c\xc3\xa2ntecelor noastre sunt melodioase, oricine put\xc3\xa2nd s\xc4\x83 le c\xc3\xa2nte\xe2\x80\x9d."